Philippus, permissione divina Bituricensis archiepiscopus, Aquatanie primatus, omnibus presentibus litteris inspecturis salutem in Domino. Noveritis quod nos litteras nobilis viri Stephani, domini de Sancto Bricio, vidimus et de verbo ad verbum legimus sub hac forma: Ego Stephanus, ut supra. Nos igitur qui non solum ecclesiarum verum etiam rerum ipsarum curam gerimus, attendentes ecclesiam de Sancto Bricio in premissis nullatenus esse lesam sed potius in facultatibus augmentatam per recompensationem predictam ratum habemus et gratum, et ob amorem et petitionem partium, sigilli nostri munimine consignari fecimus quidquid superius continetur, retinentes tamen nobis quod quicunque vicarius ad dictam vicariam fuerit institutus, presentabitur nobis et successoribus nostris vel officiali nostro, et nos vel successores nostri vel officialis noster, si fuerit idoneus, recipiemus eumdem; si vero fuerit minus sufficiens, mandabimus eidem domino ut alie persone vicariam conferat antedictam et receptum a nobis obedientiam et mandata nostra et officialis nostri servare jurabit, prout superius est expressum. Datum anno Domini 1240, mense junio.